b'\n_START_ARTICLE_\nMakroevoliucija\n_START_PARAGRAPH_\nMakroevolucija vadinama evoliucija vykstanti auk\xc5\xa1tesniame lygmenyje nei r\xc5\xab\xc5\xa1is. Prie\xc5\xa1ingai makroevoliucijai, mikroevoliucija vadinami ma\xc5\xbeesni evoliuciniai pasikeitimai populiacijose, kurie pagal moderni\xc4\x85j\xc4\x85 evoliucijos sintez\xc4\x99 laikomi \xe2\x80\x9enormalia\xe2\x80\x9c evoliucija. Taigi, skaidymosi \xc4\xaf r\xc5\xab\xc5\xa1is procesas yra jungiamoji grandis tarp makroevoliucijos ir mikroevoliucijos ir gali b\xc5\xabti laikomas abiej\xc5\xb3 j\xc5\xb3 objektu. Paleontologija, evoliucin\xc4\x97 vystymosi biologija ir lyginamoji genomika labiausiai prisideda prie proces\xc5\xb3, vadinam\xc5\xb3 makroevoliucija, pagrindimo._NEWLINE_Makroevoliucija susiduria su prie\xc5\xa1taravimais tarp biolog\xc5\xb3 teb\xc4\x97ra gin\xc4\x8dytina ar i\xc5\xa1vis galima kalb\xc4\x97ti apie makroevoliucinius procesus, kuri\xc5\xb3 neapra\xc5\xa1o klasikin\xc4\x97 populiacij\xc5\xb3 genetika. \xc5\xa0is po\xc5\xbei\xc5\xabris yra vis ma\xc5\xbeiau palaikomas, nes vis ai\xc5\xa1kesnis darosi genomo lygmens pasikeitim\xc5\xb3 ir vystymosi proces\xc5\xb3 vaidmuo evoliucijoje._NEWLINE_Makroevoliucija tiria tokius dalykus kaip r\xc5\xab\xc5\xa1i\xc5\xb3 susidarymo ir i\xc5\xa1mirimo lygmenys, masinis r\xc5\xab\xc5\xa1i\xc5\xb3 i\xc5\xa1nykimas, genomo evoliucija, diskusija tarp punktualizmo ir gradualizmo.\n_START_SECTION_\nKreacionizmas\n_START_PARAGRAPH_\nNors makroevoliucijos detal\xc4\x97s mokslin\xc4\x97je bendruomen\xc4\x97je yra diskutuojamos, ta\xc4\x8diau pati makroevoliucija yra pla\xc4\x8diai priimta kaip faktas. Makroevoliucij\xc4\x85 daugiausia gin\xc4\x8dyja kreacionizmo ir teistin\xc4\x97s evoliucijos \xc5\xa1alininkai. Apibendrinant j\xc5\xb3 pozicij\xc4\x85, jie skirtingai traktuoja mikroevoliucij\xc4\x85 ir makroevoliucij\xc4\x85, teigdami, kad pirmoji yra nepaneigiamai stebimas rei\xc5\xa1kinys, bet antroji\xc2\xa0\xe2\x80\x93 ne. Si\xc5\xablomos \xc4\xafvairios ribos u\xc5\xbe kuri\xc5\xb3 j\xc5\xb3 nuomone evoliucija vykti negali. Pvz., dalis kreacionist\xc5\xb3 teigia, kad gyvyb\xc4\x97 i\xc5\xa1 prad\xc5\xbei\xc5\xb3 buvo sukurta kaip ribotas skai\xc4\x8dius atskir\xc5\xb3 r\xc5\xab\xc5\xa1i\xc5\xb3, u\xc5\xbe kuri\xc5\xb3 ir tarp kuri\xc5\xb3 evoliucija vykti negali. Biologiniai pasikeitimai vykst\xc4\x85 d\xc4\x97l populiacij\xc5\xb3 izoliacijos ir mutacij\xc5\xb3, kuri\xc5\xb3 metu prarandama pirm\xc5\xb3j\xc5\xb3 r\xc5\xab\xc5\xa1i\xc5\xb3 \xc4\xafvairov\xc4\x97 ir genetin\xc4\x97 informacija, ta\xc4\x8diau genetin\xc4\x97 \xc4\xafvairov\xc4\x97 d\xc4\x97l mutacij\xc5\xb3 ar kit\xc5\xb3 evoliucini\xc5\xb3 mechanizm\xc5\xb3 neatsiranda.\n_START_SECTION_\nMakroevoliucijos istorija\n_START_PARAGRAPH_\nDiskusija d\xc4\x97l makroevoliucijos ir mikroevoliucijos santykio t\xc4\x99siasi nuo XIX a. septintojo de\xc5\xa1imtme\xc4\x8dio, kai po Charles Darwin publikcijos R\xc5\xab\xc5\xa1i\xc5\xb3 kilm\xc4\x97 (knyga) evoliucija tapo pla\xc4\x8diai priimta id\xc4\x97ja._NEWLINE_Pirmoji makroevoliucijos teorija, lamarkizmas, sukurta biologo Jean-Baptiste Lamarck (\xc5\xbdanas-Baptistas Lamarkas), teig\xc4\x97, kad individai i\xc5\xa1lavina bruo\xc5\xbeus, kuriuos jie naudoja ir praranda tuos, kuri\xc5\xb3 nenaudoja, ir kad individai perduoda \xc4\xafgautus bruo\xc5\xbeus savo palikuonims. Lamarkas tvirtino, kad kai aplinkos pasikeitimai pakei\xc4\x8dia r\xc5\xab\xc5\xa1i\xc5\xb3 \xe2\x80\x9eporeikius\xe2\x80\x9c, jos i\xc5\xa1lavina skirtingus bruo\xc5\xbeus ir taip vyksta r\xc5\xab\xc5\xa1i\xc5\xb3 pasikeitimai._NEWLINE_Austr\xc5\xb3 vienuolis Gregor Mendel, populiariai vadinamas \xe2\x80\x9emoderniosios genetikos t\xc4\x97vu\xe2\x80\x9c d\xc4\x97l jo atrast\xc5\xb3 genetini\xc5\xb3 d\xc4\x97sni\xc5\xb3, man\xc4\x97, kad paveldimumo d\xc4\x97sniai negali b\xc5\xabti laikomi makroevoliucijos pagrindu. 1865\xc2\xa0m. kovo 8 d. paskaitoje Mendelis pa\xc5\xbeym\xc4\x97jo, kad jo tyrimai apra\xc5\xa1o mikroevoliucijos mechanizmus, ta\xc4\x8diau nesudaro pagrindo makroevoliucijai._NEWLINE_Tuo tarpu Darvinas nemat\xc4\x97 esminio skirtumo tarp mikroevoliucijos ir makroevoliucijos. Jis teig\xc4\x97: \xe2\x80\x9eN\xc4\x97ra ai\xc5\xa1kios skiriamosios linijos tarp r\xc5\xab\xc5\xa1i\xc5\xb3 ir por\xc5\xab\xc5\xa1i\xc5\xb3 (\xe2\x80\xa6) taip pat tarp por\xc5\xab\xc5\xa1i\xc5\xb3 ir gerai i\xc5\xa1siskirian\xc4\x8di\xc5\xb3 veisli\xc5\xb3, arba tarp ma\xc5\xbeai besiskirian\xc4\x8di\xc5\xb3 veisli\xc5\xb3 ir individuali\xc5\xb3 skirtum\xc5\xb3.\xe2\x80\x9c (Darwin, 77)_NEWLINE_Nors Mendelio paveldimumo d\xc4\x97sniai buvo i\xc5\xa1spausdinti jau 1866\xc2\xa0m., ta\xc4\x8diau jo teorija nebuvo pasteb\xc4\x97ta iki XX a. prad\xc5\xbeios, i\xc5\xa1 dalies d\xc4\x97l to, kad buvo publikuota ma\xc5\xbeai \xc5\xbeinomame \xc5\xbeurnale bei d\xc4\x97l to, kad Mendelis mokslin\xc4\x97je bendruomen\xc4\x97je buvo ma\xc5\xbeai \xc5\xbeinomas. Darvinas pats niekad neskait\xc4\x97 Mendelio darbo ir jo paties pasi\xc5\xablytas paveldim\xc5\xb3 bruo\xc5\xbe\xc5\xb3 mechanizmas, pangenez\xc4\x97, buvo labiau tinkamas biometrijos mokyklos statistikams, nei biologams. Po Mendelio d\xc4\x97sni\xc5\xb3 naujo atradimo XX a. prad\xc5\xbeioje statistikai ir biologai ilgai gin\xc4\x8dijosi tarpusavyje, kol juos sutaik\xc4\x97 ketvirtajame de\xc5\xa1imtmetyje publikuotas R. A. Fisher darbas._NEWLINE_Ketvirtojo de\xc5\xa1imtme\xc4\x8dio pabaigoje biologas Theodosius Dobzhansky (Teodosijus Dob\xc5\xbeanskis) suk\xc5\xabr\xc4\x97 moderni\xc4\x85j\xc4\x85 evoliucijos sintez\xc4\x99. Jis teig\xc4\x97, kad \xe2\x80\x9eesant dabartiniam \xc5\xbeini\xc5\xb3 lygiui esame priversti nenoriai d\xc4\x97ti lygyb\xc4\x97s \xc5\xbeenkl\xc4\x85 tarp makro- ir mikroevoliucijos mechanizm\xc5\xb3\xe2\x80\x9c (Dobzhansky, 12). \xc5\xa0is jo nenoras sulyginti mikro- ir makroevoliucij\xc4\x85 buvo siejamas su tuo, kad tai nesiderino su jo mokytojo Filip\xc4\x8denko po\xc5\xbei\xc5\xabriu, kuris buvo ortogenez\xc4\x97s \xc5\xa1alininkas, bei d\xc4\x97l nuomon\xc4\x97s, kad mikro- ir makroevoliucija vyksta veikiant skirtingiems mechanizmams ir apim\xc4\x8diai._NEWLINE_Remiantis Dobzhansky darbais, taip pat atradus DNR strukt\xc5\xabr\xc4\x85 ir genus, pla\xc4\x8diai pripa\xc5\xbe\xc4\xafstamu r\xc5\xab\xc5\xa1i\xc5\xb3 pasikeitimo mechanizmu tapo genetin\xc4\x97 mutacija. Ja besiremianti modernioji evoliucijos sintez\xc4\x97 teb\xc4\x97ra vyraujanti iki \xc5\xa1iol. Sintetinis evoliucijos modelis sulygino mikroevoliucij\xc4\x85 ir makroevoliucij\xc4\x85, teigiant, kad skirtumas tarp j\xc5\xb3 t\xc4\x97ra tik laike ir apimtyje.'